J. Mikolaj, podpredseda vlády a minister školstva SR: (2009-04-15):
Dôležité je ale to, že zavádzame kariérny systém a kreditový systém do pedagogického procesu, čo je po prvýkrát aj v histórii, si dovolím povedať, kedy bude v rámci verejnej správy niekto odmeňovaný podľa kvality. Takýto princíp doteraz nebol a myslím si, že toto je asi najcennejšia vec tohto zákona, že sa nám toto podarilo do zákona zakomponovať. Ak si zoberiete výsledky, ktoré sme dosahovali v PISE alebo v niektorých ďalších, tak sa ukazuje, že zmena je nevyhnutná, že niečo sa naozaj udiať musí, a to nie je kvôli tomu, že je to tlak, ale kvôli tomu, že cítime všetci, že reforma ísť ďalej musí a že tento zákon ako druhá taká nosná časť reformy je nevyhnutná, pretože jednoducho pedagógom treba vytvoriť lepšie podmienky, ako v súčasnosti sú. Pokiaľ ide o vyučovací jazyk. Ja by som bol opatrný, pán poslanec, pretože môže ísť o diskrimináciu najmä u riaditeľov, ktorých ste spomenuli. Sú to štátne školy a tak ďalej, takže tam predpisovať znalosť jazyka národnostnej menšiny ako povinnú u riaditeľa školy by som považoval za diskrimináciu, to poviem otvorene. Pokiaľ ide o začínajúcich pedagógov, ak ste si všimli v zákone, tak tam máme uvedené, že on musí mať to adaptačné vzdelanie, ale plat bude mať taký istý. Čiže aby sme ho nediskriminovali, tak ho dávame do tej istej platovej triedy. Pokiaľ ide o finančné  pozadie, tak poviem príklad. Tohto roku máme napríklad na zvýšenie platov takmer 10 %, ale teraz sa plat bude skladať z troch častí. Bude to tarifa, bude to platová trieda a bude to kreditový príplatok. Čiže 4 %  by mohli ísť v rámci valorizácie na zvýšenie taríf, 3 % povedzme na platovú triedu a 3 % na kreditový príplatok. Na druhej strane treba povedať, že budeme využívať aj eurofondy, pretože keby neboli eurofondy, tak ja sa do takejto reformy nepustím. Tam máme 21 miliárd Sk a tie budú slúžiť na to, aby sme ich mohli zaviesť. Register nie je nič iné, len informačný systém. Ukážte mi jednu firmu, ktorá nemá dnes informačný systém. Choďte sa pozrieť do zahraničia, ako fungujú informačné systémy. Sú vety o žiakoch, kde sú uvedené všetky informácie, všetky vysvedčenia, všetky hodnotenia, to je informačný systém. Nemôžete povedať, že ho nechcete alebo, že nebude, po prvé. Po druhé. Učiteľov takisto platí štát. To znamená, že štát musí vedieť, že máme eduzber. Takže ísť proti registrom a zoberiem si príklad vysokých škôl, kde bol neuveriteľný neporiadok. To vy veľmi dobre viete, kde sme mali garantov na toho istého na dvoch, troch vysokých školách. Dnes je centrálny register, je informačný systém. Je pokoj. Pokiaľ ide o pána poslanca Andruskó, 90 % je to, čo povedal, ak sa neurazíte. Pán Szigeti, áno, bude vyhláška, ktorá bude hovoriť o kreditoch a tie olympiády sú tam. Čiže ten, kto sa stará, kto má výsledky so svojimi žiakmi ohľadne olympiád, tak dostane určitý počet kreditov. Je to na verejnej diskusii. V druhom čítaní  vyhlášku donesiem a tieto veci sú na základe dohody. Dnes ich robí skupina expertov. Pán Fronc, máte päť pripomienok. Názov sme sa snažili, aby bol jednoduchý. Môžem ho doplniť o odborných zamestnancov. To si myslím, že stačí. Vzdelávanie pedagógov je súčasťou tohto zákona. Hovoríte o niektorých detailoch, ale v tej prvej verzii tých detailov tam bolo päťnásobne viac. Tam už je len to minimum, ktoré sme chceli, aby aspoň ten maximálny počet kreditov nech je stanovený. Registre, to som už hovoril. Odmena. Po prvýkrát je stanovená určitá kvalita zamestnanca voči jeho platovej triede. Doteraz bola nivelizácia – všetci rovnako. Verejný činiteľ. Áno, verejný činiteľ je z dôvodu zvýšenia spoločenskej ochrany, je to pravda, aj z hľadiska spoločenského ocenenia vážnosti výkonu, a aj to je, čo v ste povedali, je to aj zvýšenie zodpovednosti pedagógov voči žiakom. To priznávam, kvôli tomu sme to tam dali. Je to nevýhoda, ja to osobne považujem za veľkú výhodu. A na záver pán poslanec Ivančo. Áno, reforma nie je pod tlakom učiteľov. Ja som na začiatku definoval, že reforma má štyri zákony. Je to školský zákon, zákon o pedagogických pracovníkoch, zákon o odbornom školstve, zákon o financovaní a ešte navyše bude zákon o celoživotnom vzdelávaní. To som nadiktoval, to je reforma. Dnes som tu s druhým zákonom, s druhým krokom. Registre. Dnes máme 49 štatistických registrov, ktoré vy musíte zrejme vyplňovať alebo krajské školské  úrady. Chceme jeden. Stačí jeden, a preto musí byť centrálny informačný systém. Že vám to vadí, ja tomu celkom dobre nerozumiem. Prečo by sme nemohli mať informácie o učiteľoch. A potom ešte posledná vec. Hovoríte, že učitelia budú financovaní podľa vzdelávania, a nie podľa kvality. Ale máme kritériá  kvality? Vieme dneska nadefinovať kritériá kvality učiteľov, povedzme, podľa výsledkov žiakov a bolo by to spravodlivé, aby sme dneska hodnotili učiteľov podľa výsledkov žiakov, keď máme aj 8-ročné gymnáziá a keď niekto povie, že má viac talentovaných a druhých menej. To by bolo nekorektné. Ale na druhej strane, keď chceme, aby sa učitelia vzdelávali, tak prečo ich nezaplatíme? Podľa mňa je to korektné a myslím, že takto je to aj správne. Ďakujem pekne.